Bendegeweld laat een dood, een vasFoto: Verskaf. ŉ Vermeende bendelid is Saterdag in hegtenis geneem ná ŉ moord en bendeverwante geweld Saterdag in Thabong in Welkom in die Vrystaat uitgebreek het. Kapt. Malebo Khosana, woordvoerder van die polisie, het gesê geweld het Saterdag tussen die IJP- en VL-bendes uitgebreek en ŉ 22-jarige man, een van die IJP-bendelede, is vermoor. “Die oorledene, ‘Pidipidi’ (Tumelo Samuel Mohlomi), se liggaam is aan die kant van die straat in Thubelisha in Thabong aangetref. Daar word beweer ŉ gemeenskapslid, wie se seun glo deur Pidipidi van sy selfoon beroof is, het hom gevang en aan die kant van Thubelisha waar die VL’s bly, gaan aflaai. Die VL’s het toe vir Pidipidi aangeval en hy is op die straat dood weens steekwonde,” het Khosana gesê. Die IJP’s het toe na die gemeenskapslid se huis gegaan, sy huis aangeval, vensters gebreek, palissades beskadig en die man erg aangerand in ŉ poging tot wraak. Die polisie is na die toneel ontplooi en die bendelede het van die toneel gevlug. Die beseerde gemeenskapslid is na ŉ plaaslike hospitaal geneem vir behandeling. ŉ Moordsaak en saak van aanranding met die doel om ernstig te beseer is aanhangig gemaak. Vier mans is ingebring vir ondervraging. “Intussen het ŉ 22-jarige man ŉ saak van aanranding met die doel om ernstig te beseer teen Pidipidi aanhangig gaan maak. Hy is dieselfde dag by die polisiestasie in hegtenis geneem aangesien hy verbind kan word met Pidipidi se moord.”